**НАЦРТ**

На основу члана 5. став 3. и члана 6. став 3. Закона о контроли државне помоћи („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

**УРЕДБУ**

**О УСЛОВИМА И КРИТЕРИЈУМИМА УСКЛАЂЕНОСТИ ДРЖАВНЕ ПОМОЋИ КОЈА СЕ ДОДЕЉУЈЕ У ОБЛИКУ СПЕЦИФИЧНИХ ИНСТРУМЕНАТА (ГАРАНЦИЈА И КРАТКОРОЧНОГ ОСИГУРАЊА ИЗВОЗНИХ КРЕДИТА)**

**I. УВОДНЕ ОДРЕДБЕ**

**Предмет**

**Члан 1.**

Овом уредбом ближе се уређују услови и критеријуми усклађености државне помоћи која се додељује у облику специфичних инструмената - гаранција и краткорочног осигурања извозих кредита.

**Примена**

**Члан 2.**

Одредбе ове уредбе примењују се на државну помоћ која се додељује у облику гаранције учесницима на тржишту у свим секторима.

Одредбе ове уредбе примењују се на краткорочно осигурање извозих кредита за период ризика до највише две године, при чему период ризика oбухвата период производње и период кредитирања.

Период производње из става 2. овог члана обухвата период између датума поруџбине и испоруке робе или услуга, док се период кредитирања односи на временски период у оквиру кога купац треба да плати испоручена добра и услуге из одређене извозне трансакције.

Одредбе ове уредбе не примењују се на гаранције за извозне кредите.

Изрази употребљени у овој уредби имају значење одређено законом и подзаконским актима којима се уређује контрола државне помоћи.

Износи исказани у еврима у овој уредби представљају износ у номиналној вредности или динарској противвредности, по средњем званичном курсу Народне банке Србије.

**II. УСЛОВИ И КРИТЕРИЈУМИ УСКЛАЂЕНОСТИ ДРЖАВНЕ ПОМОЋИ КОЈА СЕ ДОДЕЉУЈЕ У ОБЛИКУ ГАРАНЦИЈЕ**

**Појам и врсте државних гаранција**

**Члан 3.**

Гаранција коју надлежни орган Републике Србије, аутономне покрајине и јединице локалне самоуправе и свако правно лице које управља и/или располаже јавним средствима (у даљем тексту: државна гаранција) даје учеснику на тржишту по условима који нису тржишни представља инструмент доделе државне помоћи, односно државну помоћ у облику гаранције.

Давање државне гаранције по условима који нису тржишни подразумева да ризик везан за гаранцију сноси давалац, на начин да се одриче премије коју би у тржишним условима корисник морао да плати или пристаје на друге услове на које типични учесник на тржишту приликом давања гаранције не би пристао.

Државна помоћ у облику гаранције сматра се додељеном у тренутку издавања гаранције, а не у тренутку њенe доспелости за плаћање, њеног плаћања и без обзира да ли се плаћање изврши или неизврши.

Гаранција се односи на кредит или другу финансијску обавезу коју учесник на тржишту као зајмопримац уговара са зајмодавцем.

Врсте гаранција су:

а) опште гаранције или гаранције везане за конкретну трансакцију (као што је кредит, капитално улагање и др.),

б) гаранције везане за одређени инструмент или гаранције везане за статус одређеног учесника на тржишту,

в) директно издате гаранције или контрагаранције које се издају гаранту,

г) неограничене гаранције или гаранције ограниченог износа и/или времена трајања,

д) остале врсте.

Неограничене гаранције се односе и на повољније услове финансирања учесника на тржишту из разлога што његов п равни статус не дозвољава покретање стечајног поступка или ликвидације, или подразумева експлицитну државну гаранцију или покриће губитака од стране државе.

Неограничене гаранције постоје и у случају када држава стиче удео у учеснику на тржишту на начин да представља члана са неограниченом одговорношћу.

**Помоћ дужнику (зајмопримцу)**

**Члан 4**.

Учесник на тржишту као зајмопримац стиче економску предност на тржишту у случају када користи државну гаранцију на коју плаћа нижу премију од тржишне или не плаћа премију, када му државна гаранција омогућава боље финансијске услове за кредит, као што су ниже каматне стопе или слабији инструменти обезбеђења, као и у случају када добије кредит, који, без државне гаранције, ни под којим условима не би могао да добије.

**Помоћ повериоцу (зајмодавцу)**

**Члан 5.**

Помоћ повериоцу (зајмодавцу) постоји у случају када се државна гаранција даје накнадно (*ex post)* на кредит који је већ издат или у вези са другом финансијском обавезом, а без промена услова тог кредита или финансијске обавезе или ако се гаранција даје за кредит који служи за рефинансирање другог кредита без гаранције узетог код исте финансијске институције, чиме се повећава сигурност тог кредита.

Помоћ повериоцу из става 1. овог члана представља оперативну помоћ.

**А) КРИТЕРИЈУМИ ПОД КОЈИМА ДРЖАВНА ГАРАНЦИЈА НЕ ПРЕДСТАВЉА ДРЖАВНУ ПОМОЋ**

**Члан 6.**

Државна гаранција која се учеснику на тржишту даје у складу са тржишним условима не ставља тог учесника на тржишту у повољнији положај у односу на конкуренте и не представља државну помоћ.

**Појединачна државна гаранција**

**Члан 7.**

Појединачна државна гаранција је гаранција која се даје учеснику на тржишту на основу акта који није шема државне гаранције.

Појединачна државна гаранција не представља државну помоћ ако кумулативно испуњава следеће критеријуме:

1) корисник није у тешкоћама у смислу прописа о контроли државне помоћи,

2) гаранција је повезана са посебном финансијском трансакцијом која је ограничена на максимални фиксни износ и одређени временски период,

3) гаранција не покрива више од 80% неизмиреног кредита или друге финансијске обавезе,

4) за гаранцију се плаћа тржишна премија.

Учесник на тржишту који се разврстава у мала и средња правна лица (у даљем тексту: МСП) који постоји краће од три године, не сматра се учесником на тржишту у тешкоћама у смислу ове уредбе.

Изузетно од става 2. тачка 2) овог члана, гаранција може да покрије 100% вредности финансијске обавезе ако се даје за:

1) покривање дужничке хартије од вредности, или

2) финансирање учесника на тржишту чија је искључива делатност обављање поверене услуге од општег економског инетреса и ако ту гаранцију даје исти орган који поверава ту услугу.

У изузетном случају гаранција може да покрива више од 80% вредности финансијске обавезе ако давалац може да докаже да предметна трансакција не садржи државну помоћ, о чему коначну одлуку доноси Комисија за контролу државне помоћи.

Како би се обезбедило да зајмодавац сноси део ризика, приликом издавања гаранције се води рачуна о томе да:

1) се са смањењем величине кредита или друге финансијске обавезе (на пример ако је кредит почео да се отплаћује), гарантовани износ пропорционало смањује на начин да у сваком тренутку гаранција не покрива више од 80% неизмиреног кредита или друге финансијске обавезе,

2) зајмодавац и давалац гаранције сносе губитке једнако и сразмерно, јер, у супротном, државна помоћ може да постоји у случају када губитак прво сноси давалац гаранције, па тек онда зајмодавац.

**Одређивање тржишне премије гаранције**

**Члан 8.**

Државна гаранција не садржи државну помоћ ако је премија која се плаћа за ту гаранцију једнака референтној вредности премије (тржишној цени) на финансијском тржишту.

Ако није могуће утврдити тржишну цену гаранције на финансијском тржишту, укупни финансијски трошак гарантованог кредита, укључујући каматну стопу и премију гаранције, упоређује се са тржишном ценом сличног кредита који није покривен гаранцијом.

Приликом одређивања тржишне цене узимају се у обзир карактеристике гаранције и основног кредита (износ и трајање трансакције), кредитни рејтинг зајмопримца који одређује међународно призната агенција за кредитни рејтинг или банка зајмодавац која одобрава кредит (у зависности од инструмента обезбеђења зајмопримца и вероватноће неизмирења обавеза зајмопримца узимајући у обзир његов финансијски положај и сектор делатности и друге елеменате који утичу на процену вероватноће наплате кредита) и други економски услови.

Усклађеност премије са тржишном ценом може да се провери и поређењем премије коју за државну гаранцију плаћа одређени учесник на тржишту са премијом коју на финансијском тржишту плаћају учесници на тржишту сличног кредитног рејтинга.

Премија гаранције не може бити утврђена по јединственој стопи за све учеснике на тржишту у одређеном сектору индустрије.

**Појединачне државне гаранције у корист МСП**

**Члан 9.**

Појединачна државна гаранција која се даје МСП не представља државну помоћ ако су испуњени услови из члана 7. став 2. тач. 1)-3) и ако се за гаранцију плаћа минимална годишња премија („премија сигурне луке“ ) из Табеле 1, а у зависности од кредитног рејтинга зајмопримца:

Табела 1

|  |  |  |  |  |
| --- | --- | --- | --- | --- |
| Кредитни рејтинг | Standard&Poor´s | Fitch | Moody”s | Годишња „премија сигурне луке“ |
| Највиши рејтинг | AAA | AAA | Aaa | 0,4% |
| Врло висока способност плаћања | AA+ | AA+ | Aa1 | 0,4% |
| AA | AA | Aa2 |
| AA- | AA- | Aa3 |
| Висока способност плаћања | A+ | A+ | A1 | 0,55% |
| A | A | A2 |
| A- | A- | A3 |
| Довољна способност плаћања | BBB+ | BBB+ | Baa1 | 0,8% |
| BBB | BBB | Baa2 |
| BBB- | BBB- | Baa3 |
| Способност плаћања осетљива на неповољне околности | BB+ | BB+ | Ba1 | 2% |
| BB | BB | Ba2 |
| BB- | BB- | Ba3 | 3,8% |
| Способност плаћања зависна од континуираних повољних околности | B+ | B+ | B1 |
| B | B | B2 | 6,3% |
| B- | B- | B3 |
| Способност плаћања ће вероватно бити умањена у неповољним околностима | CCC+ | CCC+ | Caa1 | Не постоји |
| CCC | CCC | Caa2 |
| CCC- | CCC- | Caa3 |
| CC | CC |  |
|  | C |  |
| У стечају или близу стечаја | SD | DDD | Ca | Не постоји |
| D | DD | C |
|  | D |  |

**Члан 10.**

„Премија сигурне луке“ из члана 9. ове уредбе примењује се на стварни износ државне гаранције или контрагаранције на почетку сваке предметне године и представља минимални износ премије коју плаћа МСП чији је кредитни рејтинг најмање једнак рејтингу из Табеле 1. из члана 9. ове уредбе.

У случају плаћања унапред појединачне премије за гаранцију, гаранција за предметни кредит не представља државну помоћ ако је та премија најмање једнака садашњој вредности будућих премија из Табеле 1 из члана 9. ове уредбе, при чему се као дисконтна стопа користи одговарајућа референтна стопа у складу са прописима о контроли државне помоћи.

**Шема државне гаранције**

**Члан 11.**

Шема државне гаранције не садржи државну помоћ ако кумулативно испуњава следеће критеријуме:

1) корисници нису у тешкоћама у смислу прописа о контроли државне помоћи,

2) гаранције су повезане са посебним финансијским трансакцијама које су ограничене на максимални фиксни износ и одређени временски период,

3) гаранције не покривају више од 80% неизмиреног кредита или друге финансијске обавезе,

4) премија гаранције одређује се на основу реалне процене сваке гаранције (на основу кредитног рејтинга зајмопримца, инструмената обезбеђења, трајања гаранције и др.) и шема се финансира из сопствених извора од тих премија ,

5) премије се процењују најмање једном годишње на основу реалне стопе губитака шеме у економски прихватљивом временском периоду како би се правилно и правовремено оценило да ли се шема финансира из сопствених извора, а ако постоји ризик да шема неће више моћи да се финансира из сопствених извора, премије морају да се прилагоде код свих издатих и будућих гаранција или само код будућих,

6) премије покривају уобичајене ризике повезане са издавањем гаранције, административне трошкове шеме и годишњу накнаду за адекватност капитала, чак иако је тај капитал делимично прикупљен или уоште није прикупљен,

7) садржи услове за доделу гаранција у циљу обезбеђивања транспарентности, као што су величина учесника на тржишту, кредитни рејтинг, сектор у коме послује и трајање гаранције.

Административни трошкови из става 1. тачка 6) овог члана најмање укључују почетну процену ризика, трошкове праћења ризика и трошкове управљања ризиком повезане са доделом и администрацијом гаранције.

Капитал из става 1. тачка 6) овог члана одговара износу од 8% неизмирене гаранције, а ако се гаранција даје учеснику на тржишту чији је рејтинг једнак рејтингу А+/А-(А1/А3), износ капитала може да се умањи на 4% неизмирене гаранције, док учеснику на тржишту чији кредитни рејтинг одговара рејтингу ААА/АА-(Ааа/Аа3), износ капитала може да се умањи на 2% неизмирене гаранције.

Накнада за адекватност капитала која чини део премије гаранције састоји се од премије за ризик која може да се увећа за каматну стопу без ризика и износи најмање 400 базних поена.

Kаматна стопа без ризика се плаћа у случају када шема гаранције садржи новчани допринос даваоца, односно када је основни капитал ефективно обезбеђен од даваоца, а давалац сноси трошкове позајмљивања капитала, док се, у супротном, каматна стопа без ризика не плаћа.

Алтернативно, трошак позајмљивања капитала може да се обезбеди из финансијских прихода шеме и не мора да се надокнађује кроз премију гаранције.

Принос десетогодишње државне обвезнице која представља нормалан принос на капитал је адекватна замена за каматну стопу без ризика.

**Шема државне гаранције у корист МСП**

**Члан 12.**

Премија гаранције која се даје у складу са шемом државне гаранције немењене МСП као корисницима може бити:

1) „премија сигурне луке“ која се одређује за сваку гаранцију посебно, у зависности од кредитног рејтинга корисника и у складу са чланом 9. ове уредбе, или

2) јединствена премија за све кориснике без обзира на њихов кредитни рејтинг.Ако се премија на гаранцију одређује на начин из става 1. тачка 1) ове уредбе, шема државне гаранције у корист МСП не садржи државну помоћ, под условом да је та шема самофинансирајућа и да су испуњени услови из чл. 9. и 10. и члана 11. став 1. тач. 1), 2), 3), и 7) ове уредбе.

Ако се премија на гаранцију одређује на начин из става 1. тачка 2) ове уредбе, шема државне гаранције у корист МСП не садржи државну помоћ, под условом да гарантовани износ није виши од 2,5 милиона евра по кориснику, шема је самофинансирајућа и сви услови из члана 11. став 1. ове уредбе, изузев тачке 4), су испуњени.

**Члан 13.**

Ако појединачна гаранција или шема гаранције не испуњава све услове из чл. 7 -12. ове уредбе, постојање државне помоћи у таквој гаранцији или шеми гаранције утврђује Комисија за контролу државне помоћи на основу пријаве државне помоћи коју доставља давалац гаранције.

**Б) УСЛОВИ УСКЛАЂЕНОСТИ ДРЖАВНЕ ПОМОЋИ КОЈА СЕ ДОДЕЉУЈЕ У ОБЛИКУ ГАРАНЦИЈЕ**

**Државне гаранције које садрже државну помоћ**

**Члан 14.**

Државна гаранција која се учеснику на тржишту даје ван тржишних услова садржи државну помоћ.

Државна помоћ садржана у гаранцији представља разлику између тржишне премије и стварне премије која се плаћа за гаранцију.

Државна помоћ садржана у гаранцији изражава се у бруто новчаној противвредности бесповратног средства, при чему се годишњи износи дисконтују на вредност у тренутку доделе државне помоћи коришћењем дисконтне стопе која важи у тренутку доделе и тако добијени годишњи износи се сабирају како би се израчунао укупан износ државне помоћи.

**Општи услови усклађености државне помоћи садржане у гаранцији**

**Члан 15.**

Државна помоћ садржана у гаранцији је усклађена са правилима за доделу ако:

1) корисници гаранција нису учесници на тржишту у тешкоћама,

2) је гаранција повезана са посебном финансијском трансакцијом која је ограничена на максимални фиксни износ и одређени временски период,

3) гаранција не покрива више од 80% неизмиреног кредита или друге финансијске обавезе,

4) је тржишна премија гаранције утврђена на основу специфичних карактеристика конкретне гаранције и кредита или друге финансијске обавезе, при чему износ државне помоћи представља разлику између тржишне премије и премије која се стварно плаћа.

Изузетно од става 1. тач. 1) и 4) овог члана, ако је корисник гаранције учесник на тржишту у тешкоћама, износ државне помоћи једнак је износу који је покривен гаранцијом.

Изузетно од става 1. тачка 3) овог члана, гаранција може да покрива више од 80% неизмиреног кредита или друге финансијске обавезе, ако давалац државне помоћи докаже Комисији за контролу државне помоћи да је то, у случају конкретне трансакције, оправдано.

**Државна помоћ садржана у појединачној гаранцији**

**Члан 16.**

Износ државне помоћи садржане у поједначној гаранцији израчунава се као разлика између тржишне премије и премије која се стварно плаћа на ту гаранцију.

У случају када тржишна премија не постоји из разлога што конкретна гаранција не може да се да по тржишним условима, државна помоћ се израчунава као разлика између тржишне каматне стопе коју би учесник на тржишту платио за кредит без државне гаранције и каматне стопе коју стварно плаћа на кредит који је покривен државном гаранцијом, узимајући у обзир и премију која се плаћа на гаранцију.

У свим другим случајевима када тржишна каматна стопа не постоји, као замена се користи основна референтна стопа увећана за одговарајућу маржу у зависности од нивоа ризика делатности, кредитног рејтинга и средстава обезбеђења корисника, у складу са прописима о контроли државне помоћи.

**Израчунавање државне помоћи садржане у појединачној државној гаранцији у корист МСП**

**Члан 17.**

Државна помоћ садржана у појединачној гаранцији у корист МСП израчунава се као разлика између „премије сигурне луке“ из члана 9. ове уредбе и премије која се стварно плаћа за конкретну гаранцију.

Ако се гаранција издаје на период дужи од годину дана, годишњи износи се дисконтују на основу важеће дисконтне стопе.

**Израчунавање државне помоћи садржане у шеми државне гаранције**

**Члан 18.**

Државна помоћ садржана у гаранцији која се додељује на основу шеме државне гаранције израчунава се као разлика између тржишне премије и премије која се стварно плаћа за ту гаранцију.

Тржишна премија из става 1. овог члана утврђује се у складу са чланом 11. ове уредбе.

**Израчунавање државне помоћи садржане у шеми државне гаранције у корист МСП**

**Члан 19.**

Државна помоћ садржана у гаранцији која се додељује на основу шеме државне гаранције у корист МСП израчунава се као разлика између:

1) „премије сигурне луке“ из члана 9. ове уредбе и премије која се стварно плаћа за сваку одређену гаранцију, или

2) јединствене премије која важи за све кориснике, без обзира на њихов кредитни рејтинг и премије која се стварно плаћа.

Ако се гаранција издаје на период дужи од годину дана, годишњи износи се дисконтују на основу важеће дисконтне стопе.

Ако се државна помоћ израчунава на начин из става 1. тачка 2) овог члана макасимални износ гаранције по учеснику на тржишту је 2,5 милиона евра.

**Усклађеност државне помоћи у облику гаранције**

**Члан 20.**

Ако гаранција садржи државну помоћ таква државна помоћ усклађена је са правилима о додели државне помоћи ако испуњава услове из чл. 14-19. ове уредбе и све критеријуме и услове у складу са прописима којима се уређују услови и критеријуми усклађености државне помоћи, а у зависности од намене за коју се додељује државна помоћ у облику гаранције.

**Пријава државне помоћи, извештавање и вођење евиденције**

**Члан 21.**

Давалац државне помоћи у облику гаранције дужан је да Комисији за контролу државне помоћи достави извештај о шеми државне гаранције најкасније до краја периода важења шеме гаранције и у тренутку нове пријаве државне помоћи коју је давалац дужан да поднесе Комсији за контролу државне помоћи ако се услови у постојећој шеми гаранције промене.

Извештај из става 1. овог члана најмање треба да садржи следеће елементе:

1) број и укупна вредност издатих гаранција,

2) број и износ важећих гаранција на крају периода,

3) број и вредност неактивираних гаранција (приказују се појединачно) на годишњем нивоу,

4) годишњи приход:

а) приход од премија,

б) приход од наплате активираних гаранција,

в) остали приходи (нпр. камате на депозите или улагања),

5) годишњи трошкови:

а) административни трошкови,

б) одштете плаћене по основу активираних гаранција,

6) разлика између прихода и трошкова на годишњем нивоу (годишњи вишак или мањак),

7) укупан вишак или мањак остварен од почетка трајања шеме.

Давалац државне помоћи у облику гаранције дужан је да Комисији за контролу државне помоћи достави извештај о појединачној државној гаранцији који најмање треба да садржи елементе из става 2. тач. 4)-7) овог члана.

Комисија за контролу државне помоћи може да затражи достављање извештаја о шеми гаранције која не представља државну помоћ од надлежног органа Републике Србије, аутономне покрајине и јединице локалне самоуправе или другог правног лица које управља и/или располаже јавним средствима и даје гаранције, при чему тај извештај може садржати елементе извештаја из става 2. овог члана.

**III. УСЛОВИ И КРИТЕРИЈУМИ УСКЛАЂЕНОСТИ ДРЖАВНЕ ПОМОЋИ КОЈА СЕ ДОДЕЉУЈЕ У ОБЛИКУ КРАТКОРОЧНОГ ОСИГУРАЊА ИЗВОЗИХ КРЕДИТА**

**Члан 22.**

Државна помоћ постоји у случају када државни осигуравач, приликом осигурања извозних кредита, стиче економску предност у односу на приватне осигураваче, и то када државни осигуравач:

1) поседује државне гаранције за задуживање и губитке,

2) нема обавезу чувања адекватних резерви и друге обавезе које морају да поштују приватни осигуравачи приликом осигурања извозних кредита,

3) нема обавезу плаћања пореза које су у обавези да плаћају приватни осигуравачи,

4) добија државну помоћ или било који облик финансирања који није у складу са принципом приватног инвеститора у смислу прописа о контроли државне помоћи,

5) има приступ и користи државну инфраструктуру, објекате или привилеговне информације под условима повољнијим од тржишних,

6) користи директно државно реосигурање или државну гаранцију за реосигурање под повољнијим условима од тржишних, или

7) остварује друге погодности у односу на приватног осигуравача.

Осигурање извозних кредита у смислу ове уредбе односи се на осигурање извозника од тржишног (комерцијалног и/или политичког) ризика ненаплате потраживања од купаца у вези са извозном трансакцијом.

Државни осигуравач из става 1. овог члана представља надлежни орган Републике Србије или учесника на тржишту који обезбеђује осигурање извозних кредита уз подршку или у име Републике Србије.

**Члан 23.**

Државна помоћ државном осигуравачу за осигурање извозних кредита од тржишних ризика неусклађена је са правилима о додели државне помоћи, што значи да државни осигуравач који остварује економску предност у смислу члана 22. став 1. ове уредбе не може да пружа осигурање извозних кредита од тржишних ризика.

Државни осигуравач може да пружа осигурање извозних кредита од тржишних ризика под истим условима као приватни осигуравач, односно ако не остварује економску предност у смислу члана 22. став 1. ове уредбе и под условом да користи сопствена средства, поседује одговарајуће резерве и дозволу за обављање ове делатности, води одвојене рачуне за обављање делатности осигурања тржишних ризика и делатности осигурања нетржишних ризика, које обавља за рачун или уз гаранцију државе, како би се спречила додела државне помоћи за обављање делатности осигурања тржишних ризика.

Тржишни ризици су комерцијални и/или политички ризици са максималним периодом ризика до две године и који се односе на јавне и приватне купце са седиштем у државама чланицама Европске уније, Великој Британији, Аустралији, Канади, Исланду, Јапану, Новом Зеланду, Норвешкој, Швајцарској и САД, док се сви остали ризици сматрају нетржишним ризицима.

Комерцијални ризик нарочито обухвата ризик од:

1) једностраног раскида уговора од стране купца без оправданог разлога,

2) једностраног одбијања купца да прими уговором предвиђену робу без оправданог разлога,

3) неликвидности купца и његовог гаранта,

4) продуженог кашњења, односно неплаћања дуга по основу уговора од стране купца и његовог гаранта.

Под купцем из става 4. овог члана подразумева се купац који није из јавног сектора.

Политички ризик нарочито обухвата ризик:

1) да купац из јавног сектора или држава увозница спречи завршетак трансакције или да тај купац не изврши плаћање на време,

2) за који индивидуални купац није одговоран или на који не може да утиче,

3) да држава увозница не изврши трансфер новца, који су купци из те државе уплатили, у државу извозницу,

4) од наступања више силе ван Републике Србије, као што је рат или слични догађај, у мери у којој ефекти тих догађаја нису осигурани.

Надлежни орган Републике Србије или правно лице које уз под подршку или у име Републике Србије обезбеђује реосигурање осигуравачима извозних кредита кроз партиципацију или учешће у уговорима приватних осигуравача тржишних и нетржишних ризика доказују Комисији за контролу државне помоћи да такав аранжман не омогућава економску предност тим осигуравачима односно не садржи државну помоћ.

**Привремени нетржишни ризици**

**Члан 24.**

Тржишни ризици се изузетно могу сматрати привремено нетржишним и државни осигуравач може да пружа осигурање извозних кредита од привремених нетржишних ризика у случају када Комисија за контролу државне помоћи:

1) донесе одлуку да привремено измени списак земаља, у које извоз представља тржишни ризик у смислу члана 23. став 3. ове уредбе, а из разлога што капацитет тржишта приватних осигуравача у Републици Србији није довољан да покрије све економски оправдане ризике у тим земљама приликом чега се узима у обзир:

а) смањење капацитета приватног осигурања, нарочито у случају када већина приватних осигуравача одлучи да не покрива ризике за одређену земљу, значајног пада укупних осигураних износа или броја уговора о осигурању у шестомесечном периоду,

б) погоршање кредитног рејтинга јавног сектора одређене земље, а нарочито изнанадне промене кредитног рејтинга у последњих шест месеци,

в) погоршање перформанси приватног сектора одређене земље, а нарочито нагли пораст неликвидности у последњих шест месеци;

2) по пријави надлежног органа, донесе одлуку да су ризици МСП, чији укупни годишњи извоз износи до два и по милиона евра, привремено нетржишни;

3) по пријави надлежног органа, донесе одлуку да је одређени појединачан ризик, који се покрива у периоду од најмање 181 дана до највише две године, привремено нетржишан,

4) по пријави надлежног органа, донесе одлуку да су одређени ризици привремено нетржишни због недовољног капацитета тржишта приватних осигуравача у Републици Србији.

**Услови за покриће привремено нетржишних ризика**

**Члан 25.**

Квалитет покрића које нуди државни осигуравач мора бити у складу са тржишним условима, што нарочито подразумева да се могу покривати само економски оправдани ризици тј. ризици које би прихватио и приватни осигуравач.

Максимално покриће износи највише до 95% износа кредита, а период наплате потраживања мора бити минимим 90 дана.

Оцена ризика врши се на основу унапред одређених критеријума, сходно чему недовољно јасне трансакције не могу да се покривају.

Ако између извозника и купаца већ постоји пословни однос, извозници морају имати позитивно искуство у трговини и/или плаћању, а купци морају имати чисту евиденцију потраживања добављача, док вероватноћа неизвршења обавеза купаца, као и њихови интерни и/или екстерни кредитни рејтинг морају бити прихватљиви.

**Премија осигурања**

**Члан 26.**

За покриће ризика у оквиру осигурања извозних кредита наплаћује се одговарајућа премија, при чему просечна премија коју, у оквиру одређене шеме осигурања, наплаћује државни осигуравач мора бити виша од просечне премије коју наплаћују приватни осигуравачи за покриће сличног ризика, како би се смањило истискивање приватних осигуравача и постепено укинула државна интервенција.

Премија осигурања ризика зависи од категорије ризика купаца које су засноване на кредитном рејтингу и прихватљива је ако минимална годишња премија ризика одговара „премијама сигурне луке“ из Табеле 2.

Табела 2

|  |  |
| --- | --- |
| Категорија ризика купца/кредитни рејтинг | Годишња „премија сигурне луке“ у процентима |
| Одличан | 0,2-0,4 |
| Добар | 0,41-0,9 |
| Задовољавајући | 0,91-2,3 |
| Слаб | 2,31-4,5 |

Премија за уговоре који трају 30 дана добија се када се одговарајућа „премија сигурне луке“ подели са 12.

У случају када државни осигуравач надокнађује део осигураног губитка (нпр. у случају ко-осигурања или додатног покрића преко кредитног лимита), премија се сматра прихваљивом ако је најмање 30% виша у односу на премију коју је наплатио приватни осигуравач.

Поред премије осигурања ризика државни осигуравач наплаћује и одговарајућу административну таксу.

**Транспарентност и извештавање**

**Члан 27.**

Давалац државне помоћи, на својој интернет страници објављује информације и доставља Комисији за контролу државне помоћи годишњи извештај о шемама осигурања привремено нетржишних ризика.

Извештај из става 1. овог члана садржи најмање информације о укупном обиму одобрених кредитних лимита, осигураном промету, наплаћеним премијама, регистриваним и плаћеним потраживањима, наплаћеним износима и административним трошковима шеме.

**Обавеза пријаве**

**Члан 28.**

У случају када Комисија за контролу државне помоћи донесе одлуку о привремено нетржишним ризицима, у складу са чланом 24. став 1. тачка 1) ове уредбе, државни осигуравач може пружати осигурање извозних кредита од привремених нетржишних ризика, под условима наведеним у овој уредби и нема обавезу пријаве Комисији за контролу државне помоћи.

У осталим случајевима, државни осигуравач може пружати осигурање извозних кредита од привремених нетржишних ризика, под условима наведеним у овој уредби, након што Комисија за контролу државне помоћи, по пријави надлежног органа, донесе одлуку о привремено нетржишним ризицима, у складу са чланом 24. став 1. тач. 2)-4) ове уредбе.

Пре подношења пријаве у складу са чланом 24. став 1. тач. 2)-3) ове уредбе, надлежни орган дужан је да контактира водеће приватне осигураваче и утврди да ти осигуравачи не покривају ризике из члана 24. став 1. тач. 2)-3) ове уредбе, а о чему доставља податке Комисији за контролу државне помоћи приликом подношења пријаве.

Приликом подношења пријаве у складу са чланом 24. став 1. тач. 4) ове уредбе, надлежни орган дужан је да достави Комисији за контролу државне помоћи доказе о томе да приватни осигуравачи не покривају ризик из члана 24. став 1. тач. 4) ове уредбе.

**IV. ПРЕЛАЗНЕ И ЗАВРШНЕ ОДРЕДБЕ**

**Члан 29.**

Поступци који до дана ступања на снагу ове уредбе нису окончани окончаће се по одредбама прописа који је био на снази до дана ступања на снагу ове уредбе.

Ако после почетка примене ове уредбе решење Комисије за контролу државне помоћи донето у складу са ставом 1. овог члана буде поништено или укинуто, поновни поступак спроводи се по одредбама ове уредбе.

**Члан 30.**

Даном ступања на снагу ове уредбе престају да важе чл. 98-100. Уредбе о правилима за доделу државне помоћи („Службени гласник РС”, бр. 13/10, 100/11, 91/12, 37/13, 97/13, 119/14, 23/21-др. прописи, 62/21-др. прописи и 99/21-др. прописи).

**Члан 31.**

Ова уредба ступа на снагу осмог дана од дана објављивања у „Службеном гласнику Републике Србије”.